பாடம் 6
அடிமையாக விற்கப்பட்ட யோசேப்பு
நோக்கம்: யோசேப்பின் வாழ்வில் சிரமங்களும் பிரச்சினைகளும் வந்தபோது தேவன் அவற்றை அவனுடைய நன்மைக்காகப் பயன்படுத்தினார் என்பதைப் பிள்ளைகளுக்குக் கற்பித்தல். அவர் நமக்கும் அப்படியே செய்கிறார்.
வேத வாசிப்பு: ஆதியாகமம் 37:12-36
மனப்பாட வசனம்: ஆதியாகமம் 50:20 – “நீங்கள் எனக்குத் தீமை செய்ய நினைத்தீர்கள்; தேவனோ அதை நன்மையாக முடியப்பண்ணினார்.”
பாடத்தை அளித்தல்
தொடக்கப் புள்ளி
குடும்பத்தினரும் நண்பர்களும் அழைக்கும் செல்லப்பெயர் அல்லது புனைப்பெயர் தங்களுக்கு உண்டா என்று பிள்ளைகளிடம் கேளுங்கள். ஆசிரியராகிய உங்களுக்கும் ஒன்று இருக்கலாம்! புனைப்பெயர் பெரும்பாலும் ஒருவரின் குணத்தைக் காட்டும். யோசேப்புக்கு அவன் சகோதரர்கள் கொடுத்த புனைப்பெயர்: “அந்தக் கனவு காண்கிறவன்.” அது அன்பாகவோ பாராட்டாகவோ சொல்லப்படவில்லை. படம் 5 ஐக் காட்டுங்கள். இதுவரை நடந்த கதையைச் சுருக்கமாக மீள்பார்வை செய்யுங்கள்.
இன்றைய போதனையின் முக்கிய குறிப்புகள்
1. அவர்களுடைய தகப்பன் யாக்கோபு, மந்தைகளைப் பராமரிக்கும் சகோதரர்கள் எப்படி இருக்கிறார்கள் என்று பார்க்க யோசேப்பை அனுப்பினார் (37:12-14).
2. தன் சகோதரர்களைக் கண்டுபிடிக்க யோசேப்புக்குச் சிறிது சிரமம் ஏற்பட்டது (37:15-17).
3. அவன் வருவதை சகோதரர்கள் கண்டனர். அவனைக் கொல்ல இதுவே சந்தர்ப்பம் என்று தீர்மானித்தனர். வளர்ந்த சகோதரர்கள் என்ன செய்கிறார்கள் என்று பார்க்க தகப்பன் இந்தச் சிறுவனை அனுப்பியதால் அவர்கள் இன்னும் அதிகமாகக் கோபமடைந்திருக்கலாம் (37:18-20).
4. மூத்தவனாகிய ரூபன் அவர்களைத் தடுத்தான். இந்தச் சம்பவத்தை உங்கள் சொந்த வார்த்தைகளில் சொல்லுங்கள் (வச. 21-24). வாக்குவாதத்தைக் காட்ட வெவ்வேறு சகோதரர்களின் பாத்திரங்களை நடித்துக் காட்டலாம்.
•  அவர்கள் யோசேப்பை ஒரு வறண்ட கிணற்றில் தள்ளினார்கள்; ரூபன் ஒருவேளை மிருகங்களைக் கவனிக்கச் சென்றுவிட்டான்.
5. யோசேப்பு கொண்டுவந்த உணவை அவர்கள் உண்டுகொண்டிருக்கையில், சில வியாபாரிகள் வருவதைக் கண்டனர். மற்றொரு சகோதரனாகிய யூதா, யோசேப்பை இந்த வியாபாரிகளுக்கு அடிமையாக விற்றுவிடலாம் என்று யோசனை சொன்னான். அவன் 20 வெள்ளிக் காசுக்கு விற்கப்பட்டு எகிப்துக்குக் கொண்டுபோகப்பட்டான் (37:25-28). படம் 6 ஐக் காட்டுங்கள்.
6. ரூபன் திரும்பிவந்தபோது யோசேப்பு ஏற்கெனவே போய்விட்டிருந்தான். வழியில் ஒரு காட்டு மிருகம் யோசேப்பைக் கொன்றுவிட்டது என்று சகோதரர்கள் தகப்பனிடம் சொன்னார்கள். யாக்கோபு மிகவும் மிகவும் துக்கப்பட்டார் (37:29-35).
7. எகிப்தில் யோசேப்பு ஒரு முக்கியமான படைவீரனுக்கு அடிமையாக விற்கப்பட்டான் (37:36).
கதைக்கு நம் பதில்
யோசேப்புக்கு சில கொடிய காரியங்கள் நடந்தன. பல ஆண்டுகள் கழித்து யோசேப்பு தன் சகோதரர்களை மீண்டும் சந்தித்தபோது, இன்றைய மனப்பாட வசனத்தின் வார்த்தைகளை அவர்களிடம் சொன்னான்.
எகிப்தில் யோசேப்பு தங்கியிருந்ததை தேவன் ஒரு சிறப்பான நோக்கத்துக்குப் பயன்படுத்தினார்; அதை நாம் பின்னர் அறிவோம். எல்லா நேரங்களிலும் தம்மை நம்ப நாம் கற்றுக்கொள்ளும்படி பல காரியங்கள் நமக்கு நடக்க தேவன் அனுமதிக்கிறார். முடிந்தால் உங்கள் சொந்த அனுபவத்திலிருந்து ஒரு உதாரணம் சொல்லுங்கள்.
மனப்பாட வசனத்தைப் பதியவைத்தல்
ஆதியாகமம் 50:20 – “நீங்கள் எனக்குத் தீமை செய்ய நினைத்தீர்கள்; தேவனோ அதை நன்மையாக முடியப்பண்ணினார்.”
